

Novinarska konferenca  
Razgrnitev sezone 2017/2018

**5. 10. 2017 ob 11.00,** Union, Maribor

**Razgrnitev sezone 2017/2018**

**Cikel Choregie:** Komorni godalni orkester Slovenske filharmonije in Nika Gorič, Ansambel ¡Kebataola!, StoP in Jure Ivanušič, Marko Hatlak, VOGP Vokalni orkester

**Lastna produkcija:** VOGP: Glasba preživetja, D. Lang: Pasijon za deklico z vžigalicami, Tabu Tabu

**Mednarodna gostovanja:** Operadagen, Nizozemska; Musica Sacra, Italija

**Založništvo:** CD Laude Cortonese (¡Kebataola!), knjiga Planet Carmina (Melita F. Hajnšek)

**Attacca:** koncertni cikel in Poletni glasbeni tabor

**Drugo:** razstava Zveneče skulpture; Pina Bausch: Nelken line; poziv za nastanek novih del »Samospev 21. stoletja«

**Posebni dogodki:** Dan zgodnje glasbe, 21. 3. 2018; Svetovni dan zborovske glasbe, 10. 12. 2017; Svetovni dan glasbe, 21. 6. 2018

**Kulturna vzgoja:**

celoletno glasbeno izobraževanje Pevska šola CS

posebni projekti:T. Vulc: Kraljestvo glasbe, muzikal Škatlica z gumbki, Tabu Tabu

dijaški abonma Choregie

**CIKEL CHOREGIE 2017/2018**

Cikel Choregie, ki v kulturno okolje mesta in Slovenije prinaša koncerte vidnejših slovenskih in tujih umetnikov ter lastno produkcijo glasbenih in glasbeno-scenskih projektov, v letošnji sezoni predstavlja ugledna umetniška imena in prinaša kar dve lastni scenski produkciji.

Glasbo preteklega časa bodo z umetnostjo današnjega časa povezovali Slovenski tolkalni projekt (SToP), dramski igralec Jure Ivanušič in trije slovenski kiparji, harmonikar Marko Hatlak, Komorni godalni orkester Slovenske filharmonije in sopranistka Nika Gorič. V sklopu cikla bosta predstavljena dva glasbeno-scenska premierna dogodka: scenski koncert *VOGP: Glasba preživetja* v izvedbi velikega ženskega vokalnega orkestra in komorna opera Pulitzerjevega nagrajenca Davida Langa *Pasijon za deklico z vžigalicami* v izvedbi ansambla ¡Kebataola! (v zasedbi Tine Bec, Neža Vasle, Anja Šinigoj, Jaka Mihelač).

**Zveneče skulpture**

21. 10. 2017, Minoritska cerkev Maribor

SToP, Slovenski tolkalni projekt (Marina Golja, Tomaž Lojen, Matevž Bajde, Franci Krevh)

Jure Ivanušič, dramski igralec

KZ Carmina Slovenica, dirigentka Karmina Šilec

Skulpture: Alenka Vidrgar, Dragica Čadež, Boštjan Lapajne

*Glasba: zvoki skulptur in kamnov*

*Pavel Mihelčič, Nana Forte, Žiga Stanič, Slavko L. Šuklar, Steve Reich*

**Šest hiš ali En tak orkester v malem**

11. 11. 2017, Minoritska cerkev Maribor

Marko Hatlak, harmonika

KZ Carmina Slovenica, dirigentka Karmina Šilec

*Glasba: Johann Sebastian Bach, John Cage, D. Scarlatti, Richard Galliano, Marko Hatlak, Toshio Hosokawa, Jukka Tiensuu, Henrik Ajax*

**David Lang: Pasijon za deklico z vžigalicami**

5. 1. 2018, Viteška dvorana Križanke, Ljubljana in 7. 1. 2018, Minoritska cerkev Maribor

Ansambel ¡Kebataola! (Tine Bec, Neža Vasle, Anja Šinigoj, Jaka Mihelač)

umetniška voditeljica Karmina Šilec

*Glasba: David Lang*

**Srečanja**

31. 1. 2018, Minoritska cerkev Maribor

Komorni godalni orkester Slovenske filharmonije

Nika Gorič, sopran

*Glasba: Vito Žuraj, Antonio Vivaldi, Tine Bec*

**VOGP: Glasba preživetja**

3. 3. 2018, SNG Maribor

Ženski vokalni orkester

Carmina Slovenica

dirigentka Karmina Šilec

*Glasba: priredbe Margaret Dryburgh*

*Franz Schubert, Johann Sebastian Bach, Ludvig van Beethoven, Johannes Brahms, Frédéric Chopin, Antonin Dvořák, Edvard Grieg, Wolfgang Amadeus Mozart, Peter Iljič Čajkovski in drugi*

**PREMIERE v sezoni 2017/2018**

Scenski koncert **VOGP: Glasba preživetja**

2., 3. 3. 2018, Stara dvorana SNG Maribor

Ženski vokalni orkester, Carmina Slovenica

dirigentka Karmina Šilec

Glasba: priredbe Margaret Dryburgh

Franz Schubert, Johann Sebastian Bach, Ludvig van Beethoven, Johannes Brahms, Frédéric Chopin, Antonin Dvořák, Edvard Grieg, Wolfgang Amadeus Mozart, Peter Iljič Čajkovski in drugi

Projekt VOGP odraža trenutke v življenju žensk, ki zapojejo ob soočanju s trpljenjem in smrtjo. Poudarja ideje o upanju, veri in lepoti, ki še naprej zvenijo, ko zveni glasba ženskega vokalnega orkestra v nezaslišanih trenutkih terorja, v nepričakovani drami sredi tropskega pragozda. VOGP predstavlja kompleksen odnos med glasbo, travmo, žalovanjem in pričevanjem in presprašuje, kako je glasba postala univerzalni simbol v trpljenju, poslednje zatočišče v brezizhodnosti, z močjo, da prevzame vse naše čute, dušo in telo in nas ponese v nek drugi svet. VOGP ujame kolektivna in zasebna – intimna čustva žensk v tistih bolečih trenutkih in odraža predanost glasbi pod najbolj zahtevnimi pogoji.

**David Lang: Pasijon za deklico z vžigalicami**

(Pulitzerjeva nagrada, 2008)

5. 1. 2018, Viteška dvorana Križanke, Ljubljana

7. 1. 2018, Minoritska cerkev Maribor

Ansambel ¡Kebataola! (Tine Bec, Neža Vasle, Anja Šinigoj, Jaka Mihelač)

umetniška voditeljica Karmina Šilec

Odrska postavitev: Branko Hojnik

Besedila: David Lang po H. C. Andersen, H. P. Paull, Picander in Sv. Matej

za štiri glasove - sopran, alt, tenor in bas - in tolkala

David Lang (1957) je eden najvidnejših ameriških skladateljev. Njegov opus je obsežen in zajema operna, orkestrska, komorna in solistična dela. Langova *The little match girl passion* prinaša pretresljivo zgodbo Hansa Christiana Andersena v obliki Bachovega Pasijona po Mateju. Po Langovih besedah: »… Jezusovo trpljenje nase prevzema mala deklica [...] … žalost je tako povzdignjena na drugo raven.« Zvočni svet skladbe spominja na vzdušje v renesančni sakralni glasbi ali angleških madrigalih. Delo je neke vrste parabola, ki črpa duhovno in moralno vrednost iz vzporejanja trpljenja revnega dekleta s trpljenjem Jezusa.

**Tabu Tabu**

*povezovanje starožitnosti s sodobno odrsko umetnostjo*

Dvorana Union, 8. 5. 2018

Koncertni zbor Carmina Slovenica

Karmina Šilec, dirigentka

Glasba (v priredbah za zbor) prvotnih ljudstev: Inuiti, Maori, Sami, avstralski aborigini, Zulu, Taino, Iroquis, Ojibway, Gorani in drugi

Za domorodna ljudstva je kultura organski del skupnosti. Zanje pomeni trajen odnos med živimi bitji, rastlinami in kraji, s katerimi je kultura povezana. Kulturo prenašajo na prihodnje generacije in je ključna podlaga za njihov nadaljnji obstoj. V svetovih domorodnih ljudstev se prepletajo nadnaravne sile, kozmos, duhovne sile in bogovi. Petje ima pomembno vlogo v življenju domorodnih ljudstev in napevi so njihovo duhovno izrazno sredstvo. Pesem/petje je proces, ki oživlja in znotraj tradicionalnih kultur, ki se prenašajo preko ustnih izročil, ohranja celovitost »kozmosa«. Petje ima močan vpliv, saj je način prenašanja in ohranjanja vedenj in znanj. Glasba krepi kolektivno identiteto, predvsem v času hudih groženj, ki jih predstavljajo kolonizacije.

**MEDNARODNA GOSTOVANJA**

Mednarodna gostovanja na najprestižnejših festivalih in dogodkih po vsem svetu pomenijo visoko stopnjo prepoznavnosti Carmine Slovenice. V zadnjih letih je Carmina Slovenica gostovala na številnih najvidnejših festivalih: Festival d'Automne à Paris, Kunstenfestival Brussels, Holland Festival, Steierischer Herbst, Ruhrtriennale, Prototype New York, Melbourne Arts Festival, Moskovski velikonočni festival, Dresdner Musikfestspiele, Operadagen Rotterdam in drugih. V letošnji sezoni izpostavljamo dve gostovanji.

**Festival Operadagen Rotterdam, Nizozemska**

18., 19. in 20. 5. 2018

Carmina Slovenica se bo na festivalu predstavila z dvema izvedbama nove glasbeno scenske produkcije VOGP: Glasba preživetja in s sodelovanjem na festivalski otvoritvi**.**

Po odmevni otvoritvi festivala Operadagen (Dnevi opere) v Rotterdamu leta 2016, ko je Carmina Slovenica s predstavo Toksični psalmi popolnoma prevzela nizozemsko in tujo strokovno javnost ter občinstvo, se na povabilo organizatorja enega največjih in najpomembnejših evropskih opernih festivalov Carmina Slovenica tja odpravlja ponovno v letu 2018. Mednarodni festival Operadagen Rotterdam, ki se bo prihodnje leto odvil že trinajstič (med 17. in 27. majem 2018), se je z več kot 100 predstavami, vključujoč svetovne in nizozemske premiere, do sedaj predstavil več kot dvajset tisoč obiskovalcem na številnih lokacijah. Festival prinaša sodobne trende v glasbenem gledališču in operi ter je odprt za različna glasbeno-gledališka iskanja. Kot »avanturistična« kulturna organizacija je Operadagen mednarodno cenjena in priznana ter je za to prejela nominacijo Classical:NEXT *za Innovation Award* (nagrada za inovativnost) in nagrado *International Opera Award,* v kategoriji za najboljši festival.

**Festival Musica Sacra, Italija**

10.–14. 5. 2018 (Trient, Brixen, Bruneck)

Carmina Slovenica se je odzvala povabilu organizatorjev festivala Musica Sacra, in se bo s tremi koncerti predstavila na Južnem Tirolskem. Festival, ki bo v letu 2018 potekal že sedeminštiridesetič, je izjemnega pomena pri mednarodnem povezovanju kulturnega ustvarjanja zborov, orkestrov in solistov s kulturnim okoljem pokrajin Bolzano in Trento.

Na festivalu se bomo predstavili s programom Tabu Tabu.

**ZALOŽNIŠTVO**

**CD**

**Gavin Bryars: LAUDE CORTONESE**

Marijine pesmi po srednjeveški paraliturgični glasbi iz Toskane

ansambel ¡Kebataola!

Program Laude Cortonese, ki je bil premierno izveden novembra lani, bo letos izšel tudi na zgoščenki.

Britanski skladatelj Gavin Bryars je sinonim za inovativno sodobno umetniško glasbo. Njegova zbirka skladb za tri soprane a cappella – Laude Cortonese ima svoje korenine v srednjeveški glasbi.

**Knjiga**

**PLANET CARMINA**

**Avtorica: Melita Forstnerič Hajnšek**

Knjiga o dirigentki in umetniški vodji Karmini Šilec, njenem svetovno znanem zboru, vokalnem gledališču Carmina Slovenica, njenih izvirnih, raziskovalnih pristopih v glasbi in scenskih umetnostih, odkriva vznemirljivo slovensko umetniško glasbeno poglavje, razpeto med domom in svetom, med globalnim in lokalnim. Pisanje izhaja iz konkretne izkušnje avtorice, ki je dirigentko in zbor spremljanja na opisanih poteh, ter iz njenih publicističnih besedil, obogatenih in dopolnjenih z novimi refleksijami in informacijami. Zajema dom in svet dirigentke in njenega zbora – od Japonske do Kanade, od Švedske do Kitajske, od Avstralije do ZDA, od Argentine do Bornea, od Rusije do Južne Afrike … ter izpisuje razpetost med slovenstvom in internacionalizmom. Osredotoča se na življenje produkcije in na njeno umeščanje v prostor in čas ter prikazuje fenomen izrisa novih pokrajin, k vznikajo iz te premišljene umetniške komunikacije: le po vrhu kot konkretna geografska izkušnja, veliko bolj kot umetniško misijonarstvo, razpeto med visokim in marginalnim, kot neizbrisna mladostna izkušnja carmin in kot vzpostavitev popolnoma novih dimenzij glasbeno gledališkega ustvarjanja. Kaže trenutek, ko nič več ni, kot je bilo prej.

**Cikel ATTACCA**

Koncertni cikel Attacca je del širšega programa Attacca, ki v Sloveniji in mednarodno poteka že vrsto let. Carmina Slovenica želi kot producent tega koncertnega cikla na oder prinesti svež, ambiciozno zastavljen program. Prvi del sezone bosta najbolj zaznamovala izjemno uspešen Poletni glasbeni tabor Attacca (avgust 2017), na katerem je sodelovalo več kot 100 udeležencev, ki so štiri dni ustvarjali pod mentorstvom osmih pedagogov in tradicionalni koncert ob Svetovnem dnevu zborovske glasbe, 12. 12. 2017 v Unionski dvorani.

**PEVSKA ŠOLA CS**

Celoletno glasbeno izobraževanje bo tudi v tej sezoni potekalo pod okriljem Pevske šole CS in jesenske avdicije in vpisi še zmeraj potekajo. Z obiski po tistih mariborskih osnovnih in srednjih šolah, ki so dovolile predstavitve umetniških programov Carmine Slovenice, v tej jeseni otrokom in mladini predstavljamo možnosti sodelovanja v različnih programih, ki jih izvajamo. To so glasbeni tabor Attacca, otroški zbor PU, zbor Junior CS in skupina Prime.

Pri izvajanju programov za vzgojo s kulturo smo v tem letu pred zadrego, kako se odslej soočiti z novimi izzivi v družbi in predvsem kako delovati še naprej, saj za te programe ni zagotovljenih ustreznih sredstev. Zato smo določene programe z letošnjo sezono krepko skrčili.

Pred zborom Junior CS, ki odslej deluje pod vodstvom Kerstin Pori, bo to jesen izvedba glasbeno scenskega projekta Tadeje Vulc Kraljestvo glasbe in ponovitve muzikala Škatlica z gumbi, ki ga bodo predstavili v okviru programa Kulturni dnevnik.

**Podrobnejša predstavitev cikla CHOREGIE 2017/2018**

NOVA GLASBA CHOREGIE

Choregie od svojega nastanka v 2009 spodbuja izvajanje zgodnje glasbe, sodobne glasbene literature ter etnične glasbe. S ciklom Choregie Carmina Slovenica v kulturno okolje mesta in Slovenije prinaša koncerte vidnejših slovenskih in tujih umetnikov ter lastno produkcijo glasbeno in glasbeno-scenskih projektov. Programska ideja Choregie se je doslej uveljavila skozi številne lastne produkcije (Kdo bi si mislil, da sneg pada, Kaj imate proti kmetom, gospa?, Navpične misli, Die Uhrsonate, Laude Cortonese, Miracles, Spixody idr.), tri mednarodne festivale novoglasbenega gledališča Choregie in tekmovanje glasbenega gledališča. V sklopu Choregie smo doslej slišali nabor številnih uglednih ustvarjalcev, kot so denimo Jaap Blonk, Bernhard Landauer, Miguel Azguime, Musica Cubicularis, Zbor slovenske filharmonije, Bojan Gorišek, Janez Škof, Nathalie Pubellier, Jovana Popić, Vasko Atanasovski, Kebataola, Sabina Cvilak, Izidor Lajtinger in drugi.

Tudi v letošnji sezoni smo oblikovali program, ki v naše okolje prinaša glasbo preteklega časa in jo povezali z umetnostjo našega časa. Cikel Choregie prinaša glasbo, ki jo na naših odrih zelo redko slišimo in je zato prava osvežitev – in tako postane "nova glasba". Za osrednje prizorišče smo izbrali prenovljeno Minoritsko cerkev. Ali bosta zgodnja glasba in glasba našega časa prijetno sobivali, boste spoznali, če si boste privoščili nekaj večerov v družbi s priznanimi umetniki.

**ZVENEČE SKULPTURE**

kiparsko-glasbena razstava

Otvoritveni koncert 21. 10. 2017 ob 19.00, Minoritska cerkev Maribor

Razstava, na kateri bodo obiskovalci lahko sami ustvarjali na zvenečih skulpturah, bo odprta:

25. 10. 19.00-23.00

26. 10. 17.00-20.00

SToP, Slovenski tolkalni projekt (Marina Golja, Tomaž Lojen, Matevž Bajde, Franci Krevh)

Jure Ivanušič, dramski igralec

KZ Carmina Slovenica, dirigentka Karmina Šilec

Skulpture: Alenka Vidrgar, Dragica Čadež, Boštjan Lapajne

Glasba: zvoki skulptur in kamnov

Pavel Mihelčič, Nana Forte, Žiga Stanič, Slavko L. Šuklar, Steve Reich

Projekt *Zveneče skulpture* obsega 19 kiparskih umetnin iz kamna (kamnolom Lipica) in gline. Skulpture – tolkala – so nastajale v procesu iskanja novih zvočnih polj. Glasbeniki skupine Slovenski tolkalni projekt in kiparji so eksperimentirali; veliko časa so preživeli v kamnolomih in iskali zvok kamna ter gline. Rezultat je navdušujoč.

*Zveneče skulpture* je raziskovalni projekt iskanja zvoka v kamnu in glini – oblika zasleduje potrebe zvoka in daje materialu vizualno vrednost. V tokratnem projektu predstavljamo tri litofone in nekaj zvočnih skulptur. Želimo, da bi ZVENEČE SKULPTURE spodbudile interdisciplinarno sinergijo – geologi, fiziki in glasbeniki lahko v tem najbolj primarnem materialu poiščemo nove priložnosti. ZVENEČE SKULPTURE so inovativne; uporabljajo sinergijski način podajanja glasbene in kiparske umetnosti.

**Skupina SLOVENSKI TOLKALNI PROJEKT** deluje od leta 1999. Tolkalce je združila želja po komornem muziciranju, izvajanju kakovostnih skladb ter raziskovanju novih zvokov tolkal. Tako na zanimivih, predvsem pa ritmičnih koncertih predstavljajo celo paleto klasičnih, etnoloških in drugih tolkal. Svoje glasbeno in družbeno poslanstvo izpolnjujejo hkrati na mnogo koncertih za mlade, organizirajo seminarje, poletne šole in festivale ter aktivno vzpodbujajo slovenske skladatelje k pisanju glasbe za tolkala.

**Jure Ivanušič** je igralec, glasbenik, skladatelj, šansonjer, režiser, voditelj zabavnih oddaj in prireditev ter scenarist, znan po svojih gledaliških, televizijskih in filmskih nastopih. Študiral je klavir na Visoki šoli za glasbo v Gradcu in dramsko igro na AGRFT v Ljubljani, kjer je leta 2001 tudi diplomiral. Od leta 1997 do 2003 je bil član mariborske Drame. Kot koncertni pianist je izvajal koncerte z orkestrom Mariborske filharmonije, po svetu koncertira tudi z Radetom Šerbedžijo. Za svoje delo je 2001 prejel Borštnikovo nagrado, kasneje tudi Ježkovo nagrado ter Vikendov gong ustvarjalnosti.

**ŠEST HIŠ ali EN TAK ORKESTER V MALEM**

baročna in sodobna glasba

11. 11. 2017 ob 19.00, Minoritska cerkev Maribor

MARKO HATLAK, harmonika

KZ Carmina Slovenica, dirigentka Karmina Šilec

Glasba: J. S. Bach, J. Cage, D. Scarlatti, R. Galliano, M. Hatlak, T. Hosokawa, J. Tiensuu, H. Ajax

**Marko Hatlak** je Bacha prvič igral pri petnajstih; in tudi danes je Bach še vedno tisti skladatelj, ki ga najbolj ceni. Šele ob izvajanju njegovih del ga je prešinilo, da harmonika ne sodi le na polje narodno-zabavne glasbe, in tako se je vpisal na študij harmonike na univerzo v Weimarju. Kasneje je postal član skupine Terrafolk, sedaj deluje  s skupino Funtango, z violinistom Stefanom Milenkovićem, s Kapobando in številnimi drugimi glasbeniki. Marko Hatlak je zgradil svojstven in prepoznaven umetniški pristop. Izvaja raznolike zvrsti: tango, etno, baročno in sodobno glasbo.

Izkušnje, ki jih je pridobival skozi različne projekte in žanre, združuje v solističnem koncertu, ki je Hatlakov temeljni kamen. Ravno preplet raznolikih skladb v enem večeru daje koncertu prav poseben čar, saj poslušalec doživi harmoniko kot širok instrument. Tako v enem trenutku zazvenijo energične melodije v tango ritmu, nato z ljudsko glasbo prepotujemo skrite kotičke Balkana od severnih obronkov do južnih meja. Z baročno in sodobno glasbo, ki sta bili glavni temi njegovega dolgoletnega študija v Nemčiji, pa se odprejo neizmerne globine harmonij skladateljskega genija J. S. Bacha in inovativne kompozicije današnjega časa.

S šaljivo noto ljudem pripoveduje zgodbe o slišanih skladbah in katero od njih začini s petjem. Vse prisotne pritegne v glasbeno interakcijo, da prizorišče za nekaj napevov bije v živih balkanskih ritmih.Hatlak s svojo lastno, originalno interpretacijo vsake posamezne skladbe ne glede na stil vzbudi v publiki čustveno poglobljeno in podoživeto izkušnjo.

**DAVID LANG: PASIJON ZA DEKLICO Z VŽIGALICAMI**

dobitnik Pulitzerjeve nagrade leta 2008

5. 1. 2018, Viteška dvorana Križanke, Ljubljana in 7. 1. 2018, Minoritska cerkev Maribor

Ansambel ¡Kebataola! (Tine Bec, Neža Vasle, Anja Šinigoj, Jaka Mihelač)

umetniška voditeljica Karmina Šilec

Odrska postavitev: Branko Hojnik

Besedila: David Lang po H. C. Andersen, H. P. Paull, Picander in Sv. Matej

za štiri glasove - sopran, alt, tenor in bas - in tolkala

David Lang (1957) je eden najvidnejših ameriških skladateljev. Njegov opus je obsežen in zajema operna, orkestrska, komorna in solistična dela. Langova *The little match girl passion* prinaša pretresljivo zgodbo Hansa Christiana Andersena v obliki Bachovega Pasijona po Mateju. Po Langovih besedah: »… Jezusovo trpljenje nase prevzema mala deklica [...] … žalost je tako povzdignjena na drugo raven.« Zvočni svet skladbe spominja na vzdušje v renesančni sakralni glasbi ali angleških madrigalih. Delo je neke vrste parabola, ki črpa duhovno in moralno vrednost iz vzporejanja trpljenja revnega dekleta s trpljenjem Jezusa.

**¡KEBATAOLA!,** pod umetniškim vodstvom Karmine Šilec je ansambel, ki se je od ustanovitve v 2004 do sedaj profiliral kot zanimiv in edinstven ansambel v slovenskem prostoru. ¡Kebataola! raziskuje nove zvoke, nove vokalne tehnike, nove repertoarje in nove oblike izraza. Repertoar ansambla oblikujejo tri področja: srednjeveška in sodobna glasbena ustvarjalnost ter etnična vokalna glasba. Kolektiv projektno sestavljajo izkušeni ustvarjalci, ki sicer delujejo na različnih področjih: od operne, zborovske, etno in jazz glasbe do gledališke in vizualne umetnosti. Tokratno zasedbo sestavljajo mladi slovenski ustvarjalci tenorist **Tine Bec**, sopranistka **Neža Vasle**, sopranistka **Anja Šinigoj** in baritonist **Jaka Mihelač**, nagrajenci številnih domačih in mednarodnih tekmovanj ter dejavni ustvarjalci v številnih glasbenih zasedbah in projektih.

Z glasbeno-scenskimi projekti in koncerti Navpične misli, Prasonata, Miracles, Kdo bi si misili, da sneg pada, Stripsody 1, Stripsody 2, Spixody in drugimi je vnesel na slovenske odre doslej še neizvajano glasbeno literaturo. Za predstavo Spixody je ¡Kebataola! v letu 2009 prejela nagrado strokovne žirije za najbolj eksperimentalno predstavo 12. mednarodnega gledališkega festivala Teatarfest v Sarajevu. V 2010 je bil rezidenčni ansambel mednarodnega festivala Choregie.

**SREČANJA**

31. 1. 2018, Minoritska cerkev Maribor

Komorni godalni orkester Slovenske filharmonije

Nika Gorič (sopran)

Glasba: A. Vivaldi, V. Žuraj, T. Bec

Komorni godalni orkester Slovenske filharmonije je v letih 2016 in 2017 naročil šest novih skladb z naslovom Ljubljanski koncerti, v katerih se njihovi avtorji soočajo s podobnimi izzivi, kot se je pred 300 leti J. S. Bach pri pisanju svojih Brandenburških koncertov. Na novo je definiral formo koncerta, uporabil nenavadne solistične instrumentalne zasedbe ter kot prvi namenil čembalu vlogo solističnega inštrumenta. Vito Žuraj je pri komponiranju Ljubljanskega koncerta št. 5 – "Knjiga teles za sopran in godala” raziskal nove zvočne razsežnosti visokega ženskega glasu v kombinaciji z godalnim korpusom. Pri tem je navdih črpal pri pesmih iz istoimenske pesniške zbirke Aleša Štegra. Kot solistka bo nastopila izvrstna mlada sopranistka Nika Gorič. V nadaljevanju koncerta ansambel izvedel dve deli Antonia Vivaldija, kot uvod v koncert pa Ljubljanski koncert št.5 s podnaslovom "Kongresni trg", ki ga je zvočno naslikal študent kompozicije na Akademiji za glasbo v Ljubljani, Tine Bec.

**Komorni godalni orkester Slovenske filharmonije**je v dvajsetih letih delovanja odigral okoli 400 koncertov doma in v tujini. Vzpodbuja nastanek novih glasbenih del, skrbi za notne izdaje in objavlja  promocijske zgoščenke. Repertoar obsega skladbe vseh stilnih obdobij, posebno pozornost pa namenja ansambel stvaritvam slovenskih avtorjev. Vse to potrjuje  visoko kakovost ter vlogo in pomen Komornega godalnega orkestra Slovenske filharmonije v slovenski in evropski poustvarjalni kulturi. Za svoje uspešno delo je ansambel prejel več nagrad in priznanj: Nagrado Prešernovega sklada leta 1999, Župančičevo nagrado leta 2004, Betettovo nagrado leta 2006 in Plaketo glavnega mesta Ljubljana leta 2012.

Sopranistka **Nika Gorič** je prejela umetniški doktorat Opernega oddelka Kraljeve akademije za glasbo. Bila je prejemnica številnih prestižnih mednarodnih štipendij. Predstavila se je v več operah v priznanih evropskih opernih hišah in odpela številne solistične recitale na pomembnejših festivalih in prizoriščih v Evropi.

**GAVIN BRYARS: LAUDE CORTONESE**

Marijine pesmi po srednjeveški paraliturgični glasbi iz Toskane

2. 2. 2018, Križevniška cerkev, Ljubljana

ansambel !Kebataola! (Urška Breznik, Nina Dominko, Mojca Potrč)

umetniška voditeljica Karmina Šilec

Zbirka skladb za tri soprane a cappella - Laude Cortonese ima svoje korenine v srednjeveški glasbi. Duh in občutja skladb temeljijo na napevih iz *Laudario di Cortona* – rokopisa iz Cortone (Biblioteca del Comune e dell'Accademia Etrusca di Cortona), glasbenega kodeksa iz druge polovice 13. stoletja. Večina skladb so Marijine pesmi. Britanski skladatelj Gavin Bryars je sinonim za inovativno sodobno umetniško glasbo. Za njegov umetniški opus so najbolj značilni eklekticizem, improvizacija, sofisticirana raba humorja, raziskovanje netradicionalnih pristopov pri ustvarjanju, svojevrstna liričnost in gledališkost njegovih del. Čeprav je delo Bryarsa od kortonskega kodeksa časovno oddaljeno nekaj stoletij, ohranja srednjeveško razpoloženje. V kompozicijski tehniki se skladatelj približuje številu not na posamezni zlog, kot je to najti na izvirnikih, pogosto tudi citira ali parodira elemente melodičnih linij ali posameznih fraz. Avtorju je bil izziv napisati delo, ki je “izpostavljeno in golo”, kjer se ni mogel skriti za spretno orkestracijo spremljave – “kot slikar, ki sicer ustvarja velika oljna platna, sedaj pa se sooča s peresom, črnilom in kosom papirja”. Laude Cortonese so odraz skladateljeve ljubezni do solo glasov, še prav posebej sopranskih.

Sopranistka **Urška Breznik** je svojo pevsko kariero začela pri Carmini Slovenici, sedaj pa deluje kot solistka SNG Opera in balet Ljubljana, kjer je poustvarila več kot trideset naslovih opernih vlog, kot so Katja v Katji Kabanovi, Micaela v Carmen, Desdemona v Ottelu in druge. Redno sodeluje tudi s Slovensko filharmonijo in s Simfoničnim orkestrom RTV Slovenija ter poje na samostojnih recitalih.

Sopranistka **Nina Dominko** deluje na koncertnih in opernih odrih tako v ljubljanski kot mariborski operni hiši. Izvaja vloge, kot so Kraljica noči (Čarobna piščal), Rosina (Seviljski brivec), Norina (Don Pasquale) in druge.

Sopranistka **Mojca Potrč** je svojo pevsko pot pričela pri Carmini Slovenici, sedaj pa deluje v Operi SNG Maribor kot solistka v manjših vlogah in kot sopranistka v opernem zboru SNG Maribor. Redno deluje tudi v triu Serafine in v številnih drugih projektih.

**VOGP: GLASBA PREŽIVETJA**

3. 3. 2018, SNG Maribor

Ženski vokalni orkester, Carmina Slovenica

dirigentka Karmina Šilec

Glasba: priredbe Margaret Dryburgh

Franz Schubert, Johann Sebastian Bach, Ludvig van Beethoven, Johannes Brahms, Frédéric Chopin, Antonin Dvořák, Edvard Grieg, Wolfgang Amadeus Mozart, Peter Iljič Čajkovski in drugi

Projekt VOGP odraža trenutke v življenju žensk, ki zapojejo ob soočanju s trpljenjem in smrtjo. Poudarja ideje o upanju, veri in lepoti, ki še naprej zvenijo, ko zveni glasba ženskega vokalnega orkestra v nezaslišanih trenutkih terorja, v nepričakovani drami sredi tropskega pragozda. VOGP predstavlja kompleksen odnos med glasbo, travmo, žalovanjem in pričevanjem in presprašuje, kako je glasba postala univerzalni simbol v trpljenju, poslednje zatočišče v brezizhodnosti, z močjo, da prevzame vse naše čute, dušo in telo in nas ponese v nek drugi svet. VOGP ujame kolektivna in zasebna – intimna čustva žensk v tistih bolečih trenutkih in odraža predanost glasbi pod najbolj zahtevnimi pogoji.